Liggaam op Paarlberg dalk dié van vermiste manElmar Knoetze (Foto: Verskaf) Die Wes-Kaapse polisie het Donderdag bevestig dat ŉ lykskouing gehou sal word om vas te stel of die liggaam wat Dinsdag deur stappers op Paarlberg in dié provinsie aangetref is, moontlik die liggaam van die vermiste Elmar “Faffa” Knoetze is. Kapt. Louise du Plessis, woordvoerder van die Paarl-polisie, sê dié liggaam is deur ŉ groep natuurbewaarders aangetref wat op patrollie op die berg was. Sy sê die liggaam was reeds in ŉ ontbinde toestand. “Die polisie is na die toneel ontbied waarna die man se liggaam van die berg verwyder is,” sê sy. “Daar is egter nog geen bewyse dat die liggaam wel dié van Knoetze is nie.” Du Plessis kon nie gerugte op sosiale media bevestig dat ŉ lykskouing eerskomende Vrydag (13 April) gehou word nie. Maroela Media het vroeër berig die 45-jarige Knoetze, ŉ passer en draaier wat instandhoudingswerk vir KWV doen, het op 29 Maart onder raaiselagtige omstandighede verdwyn. Knoetze het volgens Ronel Bence, ŉ familievriend, op die dag van sy verdwyning sy huis verlaat om te gaan stap. Bence het vroeër aan Maroela Media gesê Knoetze was volgens kringtelevisiebeeldmateriaal om 06:00 vinnig by ŉ winkel van ŉ plaaslike vulstasie in om sigarette te koop en is om 07:00 weer op die Langenhovenpad, in die rigting van die Du Toitskloof-berg, opgemerk. Volgens Bence is dit nie in Knoetze aard om bloot te verdwyn nie. Die polisie kon sedertdien nog geen verdere leidrade oor sy verdwyning kry nie. Knoetze en sy vrou, Tania, het twee kinders, onderskeidelik ses en 12 jaar oud, wat volgens die familie ook albei bid vir hul pa se veilige terugkeer.